รูดปรื๊ดยังรุ่งกำลังซื้อพุ่งใช้เงินเพลิน
ยอดใช้จ่ายบัตรเครดิตเดือน ก.ค. พุ่งปรี๊ด 1.08 แสนล้านบาท แห่กดเงินสดล่วงหน้าเพิ่ม 1,122 ล้านบาท
11 ก.ย. 2555

ยอดใช้จ่ายบัตรเครดิตเดือน ก.ค. พุ่งปรี๊ด 1.08 แสนล้านบาท แห่กดเงินสดล่วงหน้าเพิ่ม 1,122 ล้านบาท 
ธนาคารแห่งประเทศไทย (ธปท.) รายงานยอดการใช้บริการบัตรเครดิตทั้งระบบงวดเดือน ก.ค. พบว่ามียอดการใช้จ่ายผ่านบัตรเครดิตรวมทั้งสิ้น 1.08 แสนล้านบาท เพิ่มขึ้น 8,172 ล้านบาท เมื่อเทียบกับเดือนก่อน 9.95 หมื่นล้านบาท
ทั้งนี้ เมื่อจำแนกการใช้จ่าย พบว่ามีการใช้จ่ายในประเทศเพิ่มขึ้น 6,507 ล้านบาท จาก 8.17 หมื่นล้านบาท เพิ่มเป็น 8.83 หมื่นล้านบาท การใช้จ่ายในต่างประเทศเพิ่มขึ้น 543 ล้านบาท จาก 5,617 ล้านบาท เพิ่มเป็น 6,160 ล้านบาท
ขณะที่ยอดการเบิกเงินสดล่วงหน้าผ่านบัตรเพิ่มขึ้น 1,122 ล้านบาท จากเดือนก่อน 1.21 หมื่นล้านบาท เพิ่มขึ้นเป็น 1.33 หมื่นล้านบาท 
ด้านจำนวนบัตรเครดิตมีทั้งสิ้น 16.07 ล้านใบ เพิ่มขึ้น 8.75 หมื่นใบ ส่วนยอดสินเชื่อคงค้างทั้งระบบ 2.22 แสนล้านบาท เพิ่มขึ้นจากเดือนก่อน 611 ล้านบาท
ธปท.ยังรายงานยอดการให้บริการสินเชื่อส่วนบุคคลในกำกับว่า ในเดือน ก.ค. มีจำนวนบัญชีผู้ใช้สินเชื่อส่วนบุคคลทั้งสิ้น 9.31 ล้านบัญชี เพิ่มขึ้นจากเดือนก่อน 1.13 แสนบัญชี หรือ 1.22% มียอดสินเชื่อคงค้างทั้งสิ้น 2.32 แสนล้านบาท เพิ่มขึ้นจากเดือนก่อนหน้า 3,728 ล้านบาท 
แหล่งข่าวจาก ธปท. เปิดเผยว่า สาเหตุที่การใช้จ่ายผ่านบัตรเครดิตยังเพิ่มขึ้นอย่างต่อเนื่อง เพราะการบริโภคในประเทศยังขยายตัวต่อเนื่อง โดยอัตราการเพิ่มขึ้นของยอดใช้จ่ายรวม 8.21% ไม่ถือว่าเพิ่มรวดเร็วมากเกินไป ขณะที่การเบิกถอนเงินสดล่วงหน้าที่เพิ่มเกือบ 10% ก็ยังไม่ถือว่าสูงขึ้นมากจนน่าห่วง